**Uporaba projektnega učenja pri študentih s posebnimi potrebami**

Projektno učenje zahteva od študenta aktivno in samostojno delo, ki ga obogati z raznovrstnimi znanji in kompetencami, ki so koristne tako v času študija kot kasneje pri zaposlitvi. Težave, s katerimi se lahko soočajo študenti s posebnimi potrebami, so zelo individualne ter odvisne od vrste in stopnje posebnih potreb.

Izzivi pri samostojnem delu

Študenti z disleksijo, gluhi študenti, študenti z Aspergerjevim sindromom in študenti z motnjami avtističnega spektra imajo zaradi narave svojih posebnih potreb lahko težave z organizacijo dela na projektu in organizacijo samih gradiv. Lahko tudi težje razberejo pomembnost informacij, zato jim povejte, da ste na voljo za pomoč. Premislite, ali bi delo lahko razdelili v več manjših enot, saj bodo na tak način lažje obvladali vsebino in opravili zadolžitve. Težave lahko imajo tudi zaradi nezmožnosti prepoznavanja potreb ciljne skupine, za katero pripravljajo projektno nalogo (npr. zunanjih izvajalcev), kar tudi otežuje sestavo in vsebino njihovega projektnega dela oziroma naloge. Prav tako lahko imajo težavo pri povezovanju njihovega znanja s prakso in novimi koncepti.

Izzive z organizacijo dela na projektni nalogi lahko imajo tudi nekateri študenti s težavami v duševnem zdravju, saj lahko zdravstvene težave ali zdravila, ki jih jemljejo, vplivajo na njihovo zbranost in pomanjkanje delovne vneme. Ustvarite varno in spodbudno okolje, ki jim bo omogočilo, da so odprti do svojih težav, da poiščejo podporo glede opravljanja naloge in tako uspešneje opravijo zadolžitve.

Če bodo študenti opravljali aktivnosti projektnega dela v paru ali v skupini, omogočite študentom s posebnimi potrebami možnost sodelovanja s študenti, ki jih poznajo, saj se bodo ob njih počutili varneje in bolj samozavestno. Slednje bo olajšalo delo vsem sodelujočim in se izrazilo v uspešnejših rezultatih projektnega dela. Nekateri lahko imajo zaradi svojih posebnih potreb težave pri sodelovanju in vključevanju v skupino; npr. študenti s težavami v duševnem zdravju, študenti z Aspergerjevim sindromom, študenti z motnjami avtističnega spektra. V primeru večjih težav omogočite tem študentom, da delajo individualno.

v kolikor je mogoče, v primeru priprave pisnih nalog pri študentih z disleksijo ter gluhih in naglušnih študentih omilite poudarek na slovničnih in pravopisnih napakah. Omenjeni imajo namreč zaradi posebnih potreb težave pri pisnem izražanju, na katere nimajo vpliva.

Priporočila za gradiva

Če boste študentom zagotovili različne vire za projektno delo, bodite pozorni, da bodo ti dostopni in jih bodo lahko študenti s posebnimi potrebami prebrali oziroma zaznali preko različnih kanalov zaznavanja (tj. preko oči, ušes, prstov). Podrobnejša navodila o dostopnosti gradiv najdete v [priporočilih za pripravo dostopnih gradiv](http://www.dsis-drustvo.si/podpora-visokosolskim-uciteljem/prilagoditve-studijskih-gradiv/).

Študent, ki ima težave z branjem ali z razumevanjem gradiv (npr. študent z disleksijo, gluh študent), potrebuje več časa, da jih pregleda, prebere in predela. Pri oblikovanju aktivnosti zagotovite dovolj časa, oziroma premislite, katera gradiva so za delo dejansko pomembna. Tako boste pripomogli k učinkovitejšemu delu študenta s posebnimi potrebami.

Če bodo študenti pri delu uporabljali različna IKT-orodja in aplikacije, bodite pozorni, da bodo dostopne. Najbolje, da se o tem pogovorite s posameznim študentom, ki bo najbolje vedel, katere aplikacije že uporablja in mu ne povzročajo posebnih težav. Nekatere študente s posebnimi potrebami lahko uporaba več aplikacij zmede ali jim njihova uporaba celo povzroči velik stres, zato priporočamo, da ocenite, katere so najbolj nujne in uporabne za izvedbo projektnih nalog. Primera dostopnih orodij za načrtovanje ciljev in časovno izvedbo projekta sta Microsoft Planner, ki podpira [uporabo bralnikov zaslona](https://support.microsoft.com/en-us/office/use-a-screen-reader-to-explore-and-navigate-microsoft-planner-ca8c16cf-0317-4e91-870e-9b04afa76461#PickTab=Web), in Asana, ki vključuje tudi [temen način in prilagojen prikaz za uporabnike z barvno slepoto](https://asana.com/guide/help/faq/accessibility). Tudi slepim in zelo slabovidnim študentom dajte na voljo dovolj časa, da se naučijo uporabljati program.

Izzivi v predavalnici in priporočila

Predstavljanje končnega izdelka drugim večini študentov predstavlja velik stres in izziv. Še toliko večji pa je v primeru, ko gre za predstavljanje zunanjim izvajalcem. Celoten proces sodelovanja z zunanjim izvajalcem (od začetne seznanitve, skupnega dela na zadolžitvah, do predstavitve končnega izdelka) je lahko za študente s posebnimi potrebami zelo stresen. Priporočamo, da izberete zunanjega izvajalca, ki ima odprt odnos do različnosti in razumevanje do posebnih potreb. Priporočljivo je, da si študent sam poišče možnost sodelovanja z realnim okoljem.

Večje težave pri predstavljanju projektnega dela lahko imajo študenti z govorno-jezikovnimi motnjami, Aspergerjevim sindromom, z motnjami avtističnega spektra, študenti z disleksijo in študenti s težavami v duševnem zdravju. Nekateri sploh ne bodo sposobni ustno predstaviti svojega dela, saj izpostavljenost pred drugimi dodatno poveča njihove težave. Drugi bodo zmedeni in prestrašeni in ne bodo zmožni jasno podati informacij, ki bi jih želeli. Če ima študent izrazite težave na tem področju, priporočamo, da dela v paru, kar bo olajšalo predstavitev. Lahko pa ponudite tudi več alternativnih možnosti za predstavitev, kot je priprava plakata, video posnetka, PowerPoint predstavitve z zvočno razlago, predstavitev v manjši skupini ali samo izvajalcu ipd. Posvetujte se s posameznim študentom, na kakšen način bi najbolje predstavil svoje delo in znanje.